Diari Oficial de la Generalitat Valenciana


Sumari del DOGV 3713, del 21-03-2000 (2000/2103)

ACORD de 7 de març de 2000, del Govern Valencià, pel qual s’adopten mesures en matèria de racionalització del sistema retributiu del personal al servei de les institucions sanitàries i es publica la relació de llocs de treball de Salut Pública.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3713

Data del DOGV
:   21-03-2000

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2000/2103


Data del document
:   07-03-2000

Organisme emissor
:   Conselleria de Sanitat

Tipus de document
:   Acord

Correcció d'errades

 Descriptors 

:   * professió sanitària
    * administració del personal
    * personal
    * remuneració del treball
    * professió paramèdica

ACORD de 7 de març de 2000, del Govern Valencià, pel qual s'adopten mesures en matèria de racionalització del sistema retributiu del personal al servei de les institucions sanitàries i es publica la relació de llocs de treball de Salut Pública. [2000/A2103]
  
El Govern Valencià, en la reunió del dia 7 de març de 2000, adoptà l'acord següent:
  
El passat dia 3 de febrer de 2000, les organitzacions sindicals i l'administració sanitària, conscients que en un sistema sanitari modern, de què el pacient constitueix l'eix central, s'ha de prestar una atenció prioritària a la qualitat dels serveis sanitaris, van subscriure un document en què s'acordaven determinades actuacions relatives a l'organització sanitària, la prevenció de riscos laborals i la racionalització del sistema retributiu del personal de les institucions sanitàries. Algunes d'aquestes actuacions requereixen la intervenció del Govern Valencià per a materialitzar-se, en forma d'acord o de disposició de caràcter general.
  
La modernització dels serveis sanitaris i la millora de la qualitat assistencial requereixen, a més de l'esforç administratiu, una implicació creixent dels empleats públics. Dins d'aquest procés, es fa necessari adequar les retribucions de determinats col·lectius de treballadors que presenten incoherències dins del sistema retributiu general del personal al servei de les institucions sanitàries.
  
També, en l'aspecte retributiu, mereix especial atenció l'acord sobre una fórmula que permeta equiparar, de manera àgil, les retribucions mínimes del personal funcionari i laboral al servei de les institucions sanitàries amb les dels treballadors de les mateixes categories de la resta de l'administració de la Generalitat Valenciana. De la mateixa manera, el present acord recull la inclusió de determinades incentivacions dels equips mòbils dels centres de transfusió que pareix més adequat que formen part del complement específic, ja que estan directament relacionades amb les especials circumstàncies del lloc de treball.
  
Per tot això, amb l'informe favorable de l'Àrea Jurídica de la Conselleria de Sanitat i després d'haver-se negociat en la Mesa Sectorial de Sanitat, segons que preveu l'apartat b) de l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, a proposta del conseller de Sanitat, el Govern Valencià
  
ACORDA
  
Primer
  
Totes les modificacions retributives establides per aquest acord es fan sense perjudici de l'increment salarial percentual que preveu la Llei de Pressupostos Generals de l'Estat per a l'exercici 2000.
  
Els imports dels conceptes retributius previstos en aquest acord té el caràcter de mensuals llevat que s'indique una altra cosa.
  
Les modificacions retributives establides pels punts segon, quart, cinqué, seté, vuité i nové de l'acord s'efectuen fent ús de l'habilitació per a modificar les taules retributives del personal d'institucions sanitàries continguda en la disposició transitòria primera de la Llei 14/1997, de 26 de desembre, de la Generalitat Valenciana.
  
Segon
  
Es determinen els nous imports dels complements de destinació i específics per als grups retributius que s'assenyalen en els annexos I i II d'aquest acord.
  
Igualment, es creen els grups retributius 1237, 1238, 1239, 1240, 1241, 1242 i 1243, corresponents a equips mòbils del Centre de Transfusió, i el 1244 corresponent a director de Salut Pública d'Alacant, Castelló de la Plana o València, i se'n determinen les retribucions, que s'inclouen en l'annex I.
  
Tercer
  
S'estableixen les retribucions de determinat personal funcionari i laboral adscrit a les institucions sanitàries dependents de la Conselleria de Sanitat en les quanties assenyalades en l'annex III.
  
Quart
  
Amb la finalitat que el personal funcionari i laboral allistat en els annexos II i III perceba les mateixes retribucions mínimes que la resta del personal de la mateixa categoria al servei del Govern Valencià, a més de l'actualització de les diferències en els imports del complement específic que ja recullen els annexos esmentats, qualsevol disposició o acord del Govern Valencià en matèria retributiva per al personal al servei d'aquest se'ls aplicarà de manera automàtica, llevat del cas en què se'n preveja l'exclusió expressa.
  
Cinqué
  
Es modifiquen les retribucions de determinats grups retributius, inclosos en l'annex IV, que pertanyen als centres d'Informació i Coordinació d'Urgències (CICU) i el Servei d'Ajuda Mèdica Urgent (SAMU). Igualment, es creen els grups retributius 1245 (metge SAMU) i 1246 (ATS/DUI SAMU) i se n'estableixen les retribucions en les quanties indicades en l'annex IV.
  
L'increment de l'import dels complements específics previstos en l'annex IV, respecte als que aquest personal percebia anteriorment, s'aplicarà en dues fases: el 65% en l'exercici econòmic 2000 i el 35% restant en el 2001.
  
S'estableixen, en l'annex IV mateix, els imports de la productivitat màxima mensual que percebrà el personal dels CICU i SAMU. Les quantitats que es percebran per aquest concepte estaran determinades en funció del compliment d'objectius de tipus individual i d'equip valorats al 50%. Els objectius del complement de productivitat són de resultat i de seguiment específic; per tant, el fet de percebre'ls o no per part dels treballadors no exclou l'obligació de la seua execució ni d'altres activitats i objectius propis dels serveis. S'autoritza el conseller de Sanitat per emetre les instruccions necessàries per determinar els punts concrets dels criteris d'aplicació i de valoració per a la distribució d'aquest complement de productivitat.
  
La quantitat meritada cada mes en concepte de productivitat per aquest personal es pagarà semestralment. Les quantitats percebudes per cada treballador seran de coneixement públic per al personal dels serveis i per als representants sindicals.
  
Sisé
  
Es deroga el punt 5 de l'annex de l'Acord de 25 de març de 1996, del Govern Valencià, en matèria d'incentius dels equips mòbils dels centres de transfusió de la Comunitat Valenciana (DOGV núm. 2.722, de 3 d'abril).
  
Els punts 6 i 7 de l'acord esmentat continuaran vigents en la seua redacció, però les percepcions econòmiques que s'hi indiquen s'incrementaran anualment en el mateix percentatge que marque la Llei de Pressupostos Generals de l'Estat com a revisió salarial dels treballadors al servei de les administracions públiques.
  
Seté
  
S'incrementa en 8.115 pessetes mensuals l'import de l'Atenció Continuada, modalitat A, del personal facultatiu d'Atenció Primària.
  
Vuité
  
S'incrementa en 2.000 pessetes diàries l'import de l'Atenció Continuada, modalitat B (festivitat), per al personal dels grups B, C, D i E que preste serveis els dies 25 de desembre i 1 de gener. Igualment, els treballadors que presten servei les nits del 24 o el 31 de desembre percebran 2.000 pessetes afegides a les retribucions, en concepte d'Atenció Continuada, modalitat A, d'Atenció Especialitzada (nocturnitat), de la setmana corresponent.
  
Nové
  
Se suprimeixen les referències següents en la descripció dels grups retributius inclosos en les taules retributives del personal al servei de les institucions sanitàries:
  
- Grups retributius 198, 199 i 1105: metge equip mòbil.
  
- Grup retributiu 93: ATS/DUI equip mòbil.
  
- Grup retributiu 79: metge SEU-SAMU.
  
- Grup retributiu 119: ATS/DUI en SEU/SAMU.
  
Deu
  
A fi de possibilitar la publicació de les convocatòries de proves selectives d'accés a la funció pública en l'àmbit de la Salut Pública corresponents a l'oferta d'ocupació pública de 1994, es publica la relació de llocs de treball de Salut Pública com a annex V.
  
Es faculta el conseller de Sanitat per modificar la relació de llocs de treball de Salut Pública.
  
Onze
  
La data d'inici dels efectes econòmics del contingut del present acord és l'1 de gener de 2000, llevat dels nous imports dels complements específics del personal d'equips mòbils del Centre de Transfusió, establits en l'annex I, que es preveu en el punt segon, i els punts sisé i vuité, que no tindran caràcter retroactiu i entraran en vigor l'endemà de la publicació d'aquest acord.
  
València, 7 de març de 2000
  
El conseller secretari del Govern Valencià,